Sosiaali- ja terveysministeri Laura Rädyn mukaan ainakin kuntoutusta ja työsuojelua koskevaa sääntelyä voisi yksinkertaistaa.

Sosiaali- ja terveysministeri Laura Räty (kok.) sanoo Ylen A-studion haastattelussa, että hän aikoo loman jälkeen perustaa "pari työryhmää" etsimään normeja, joita hänen hallinnonalaltaan voisi purkaa.

Räty sanoo, että ainakin kuntoutusta koskeva sääntely pitää käydä läpi. Tällä hetkellä kuntoutus on Rädyn mukaan "hyvin sekava kokonaisuus" sekä kuntoutukseen hakeutuvan ihmisen että viranomaisten näkökulmasta.

Myös työsuojelussa on Rädyn mukaan paljon lupakäytäntöjä, joita voisi yksinkertaistaa.

Räty ei ottanut kantaa mahdollisiin tupakointia koskeviin lisärajoituksiin. Hän sanoi kuitenkin pitävänsä tähän mennessä tehtyjä rajoituksia hyvinä.